Hugo Andersen er af den ældre generation og kan gå på pension om et halvt år.

Det har han ikke planer om, for lige nu trives han godt i sit nye job som lastbilchauffør, hvor han kører rundt til svineproducenter for at hente døde grise.

Men han forstår bekymringen i at lade pensionsalderen stige.

Skuldre og arme begynder at knirke

I Norge kunne han mærke, hvordan han både fysisk og mentalt havde mistet det overskud, han havde førhen.

- Jeg kunne ikke. Jeg blev opereret for en diskusprolaps i vinterperioden og har stadig problemer med mit ene ben. Jeg kan ikke gå i ujævnt terræn, og skuldre og arme begynder at knirke lidt, siger han.

Som asfaltformand var han ansvarlig for, at projektet skred frem som planlagt, og at der ikke gik penge eller ressourcer tabt.

- Når man er asfaltformand, står man for en daglig omsætning på mellem hundrede tusinde og en million kroner, fortæller han.